ব্যাংকারদের সঙ্গে গ্রাহকদের ভুল বোঝাবুঝির ঘটনা সবচেয়ে বেশি হয় তখনই, যখন গ্রাহকরা মেয়াদ পূর্তিতে ফিক্সড ডিপোজিট বা এককালীন জমা রাখা স্কিম হিসাব কিংবা মাসের পর মাস তিল তিল করে জমানো ডিপিএস-টি নগদায়ন করতে আসেন। প্রধান কারণ একটাই- হিসাব খুলে টাকা রাখার সময় বলা হয়েছে, ছয় বছর পর ১৩ লাখ টাকা ২৬ লাখ টাকা হবে, কিন্তু মেয়াদ পূর্তিতে গ্রাহককে দেওয়া হচ্ছে ২৩ লাখ ৯৬ হাজার টাকা অর্থাৎ গ্রাহকের প্রাপ্য ১৩ লাখ টাকা মুনাফার বিপরীতে ১৫ শতাংশ হারে আয়কর বাবদ এক লাখ ৯৫ হাজার টাকা এবং হিসাবের স্থিতির বিপরীতে আবগারি শুল্ক বাবদ ৯ হাজার টাকা কেটে দুই লাখ চার হাজার টাকা কম দেওয়া হচ্ছে। সংক্ষুব্ধ গ্রাহকের প্রশ্ন- ‘আমাকে দুই লাখ চার হাজার টাকা কম দেওয়া হচ্ছে কেন?’ ব্যাংকার: ‘আপনার মুনাফা ১৩ লাখ টাকার ১৫ শতাংশ হারে আয়কর বাবদ এক লাখ ৯৫ হাজার টাকা কাটা হয়েছে এবং ৯ হাজার টাকা কাটা হয়েছে আবগারি শুল্ক বাবদ।’ গ্রাহক: ‘আমার আয়কর আপনি দেওয়ার কে? আপনাকে আমার আয়কর দেওয়ার জন্য তো আমি নিয়োগ দিইনি! হিসাব খোলার সময় বলা হয়েছে কোনো কাটাকাটি হবে না, এখন আমাকে কম দিলেই কি আমি নেব?